Laurent Ropa, wild Għawdxi, twieled ix-Xagħra (bil-kunjom Rapa) u ta' sentejn emigra mal-ġenituri tiegħu lejn Bona, l-Alġerija. Hemmhekk studja fl-Ecole Normale u sar għalliem. Wara l-gwerra, flimkien ma' martu, mar jgħix f'Pariġi u għalkemm qatt ma rritorna lura pajjiżu, kitbietu tixhed l-imħabba kbira li kellu lejn art twelidu. Fis-snin tletin kien l-editur tar-rivista Melita li fiha kien jippubblika poeżiji Maltin maqlubin għall-Franċiż, flimkien ma' studji kritiċi tal-letteratura Maltija. Fl-1932 stampa Anthologie des Poetas Neo-Classiques u fl-1937 ħareġ Poetes Maltais . Wara mewtu dehret l-antoloġija tiegħu Suite Maltaise (1970). Ippubblika tliet rumanzi: Le Chant de la Noria (1932) li nqaleb għall-Malti minn Ġużè Aquilina bit-titlu L-Għanja tas-Sienja ; Kaline (1936) u Bou-Ras (1960). Le Chant de la Noria kien rebaħ il-Prix de la Societe Nationale d'Encouragement au Bien. Il-poeżiji tiegħu jinsabu miġburin fil-kotba Jardin de l'Allelik (1950), La Priere a Hippone (1953) u Notre-Dame-de-la Vie (1968). 1 ______________________________________ 1 Michael J. Schiavone u Louis J. Scerri, Maltese Biographies of the 20th Century , Malta, PIN, 1997, 477. 2 Oliver Friggieri, Dun Karm – Il-Bniedem fil-Poeta , Malta, Klabb Kotba Maltin, 1980, 89. 3 Ġużè Cardona, Dun Karm – Ħajtu u Ħidmietu , Malta, Klabb Kotba Maltin, 1972, 202-203. Ħajr lil Joseph P. Borg ta' din il-bijografija
Laurant Ropa